รัฐบาลไทย-ข่าวทำเนียบรัฐบาล-"เฉลิมชัย" เปิดนิทรรศการเสมือนจริงบนโลกออนไลน์ครั้งแรก เนื่องในโอกาสวันคล้ายวันสถาปนากรมชลประทาน ครบรอบ 118 ปี
วันเสาร์ที่ 13 มิถุนายน 2563
"เฉลิมชัย" เปิดนิทรรศการเสมือนจริงบนโลกออนไลน์ครั้งแรก เนื่องในโอกาสวันคล้ายวันสถาปนากรมชลประทาน ครบรอบ 118 ปี
"เฉลิมชัย" เปิดนิทรรศการเสมือนจริงบนโลกออนไลน์ครั้งแรก เนื่องในโอกาสวันคล้ายวันสถาปนากรมชลประทาน ครบรอบ 118 ปี
นายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ เปิดเผยภายหลังเป็นประธานพิธีเปิดนิทรรศการเสมือนจริง “RID CREATIVITY & INNOVATION 2020” ความคิดสร้างสรรค์และนวัตกรรมเพื่อการชลประทาน 2563 ณ กรมชลประทานสามเสน ว่า จากสถานการณ์การแพร่ระบาดของไวรัสโควิด 19 ทําให้การจัดงานวันคล้ายวันสถาปนา กรมชลประทาน ครบรอบ 118 ปี เปลี่ยนรูปแบบไปเป็นการจัดนิทรรศการเสมือนจริงบนโลกออนไลน์เป็นครั้งแรก ภายใต้ชื่องาน “RID CREATIVITY & INNOVATION 2020” ระหว่างวันที่ 12 -14 มิถุนายน 2563 โดยมีวัตถุประสงค์เพื่อนําเสนอผลงาน และนวัตกรรมงานชลประทานให้ประชาชนได้เข้าใจงานชลประทานมากยิ่งขึ้น ซึ่งได้กําหนดให้มีการถ่ายทอดสดพิธีเปิดนิทรรศการไปเมื่อที่ 12 มิถุนายน 2563 พร้อมด้วยการถ่ายทอดสดกิจกรรมต่างๆ ได้แก่ การเสวนา การเผยแพร่นวัตกรรมและผลงานการจัดการความรู้ของสํานัก/กอง ตลอดทั้ง 3 วัน ที่จะจัดให้ทุกท่านเข้ามารับชมได้ผ่านเว็บไซต์ exhibition.rid.go.th ตั้งแต่วันที่ 12 - 14 มิถุนายน 2563 นี้
"กรมชลประทาน ถือเป็นหน่วยงานที่มีความสําคัญต่อประชาชนทั้งประเทศ โดยเฉพาะเกษตรกร เพราะน้ําคือชีวิต ดังนั้น การบริหารจัดการน้ําจึงถือเป็นปัจจัยสําคัญที่ต้องดําเนินการอย่างต่อเนื่อง ซึ่งจากอดีตจนถึงปัจจุบันเป็นระยะเวลากว่า 118 ปีแล้ว ที่กรมชลประทานได้ทําหน้าที่บริหารจัดการน้ํา ทั้งเพื่อการอุปโภค บริโภค อุตสาหกรรม ตลอดจนการรักษาระบบนิเวศน์ ซึ่งมีแนวทางการดําเนินโดยใช้เทคโนโลยีและนวัตกรรมเข้ามาช่วยให้การบริหารจัดการน้ํามีความทันสมัย ครบวงจร เพื่อลดความเสี่ยงหรือผลกระทบที่จะเกิดกับประชาชนทั้งประเทศ และในโอกาสวันคล้ายวันสถาปนาครบรอบ 118 ปี กรมชลประทาน ขอให้กรมชลประทานได้ทํางานในหน้าที่ให้ดีที่สุด เพื่อให้สมกับที่ประชาชนและเกษตรกรได้ฝากความหวังในด้านการบริหารจัดการน้ําด้วย" นายเฉลิมชัย กล่าว
ด้านนายทองเปลว กองจันทร์ อธิบดีกรมชลประทาน กล่าวเพิ่มเติมว่า สําหรับบูธภายในงาน จะแบ่งตามลักษณะงาน ประกอบด้วย 1.) บูธภาพรวมผลงานกรมชลประทาน นําเสนอเนื้อหาเรื่อง ประวัติกรมชลประทาน แผนงาน RID No.1Express 2020 แผนบริหารความต่อเนื่อง(BCP) และศูนย์ประสานงานการปฏิบัติภายใต้สถานการณ์แพร่ระบาดของโรคไวรัสโคโรนา 2019 (โควิด-19)กรมชลประทาน 2.) ด้านบริหารองค์กร นําเสนอเรื่อง หน่วยงานราชการก้าวสู่สังคมไร้เงินสด ระบบเทคโนโลยีสารสนเทศสํานักทรัพยากรบุคคล อาสาสมัครชลประทานกลไกการมีส่วนร่วม เพื่อเพิ่มประสิทธิภาพการบริหารจัดการน้ํา 3.) ด้านศึกษาความเหมาะสม นําเสนอเรื่อง โครงการที่ดําเนินการตามแผนปฏิบัติการป้องกันแก้ไขผลกระทบสิ่งแวดล้อมและแผนติดตามตรวจสอบผลกระทบสิ่งแวดล้อม(EIMP) โครงการพัฒนาทุ่นยางพาราดักผักตบชวา อากาศยานไร้คนขับบินสํารวจถ่ายภาพ เพื่อการทําแผนที่ นวัตกรรมเครื่องอัดฉีดของผสมแรงดันสูง และระบบวิทยุสื่อสารแบบบูรณาการ 4.) ด้านพัฒนาแหล่งน้ํา นําเสนอเรื่อง งานก่อสร้างภายใต้สภาวะการแพร่ระบาดของโรคติดเชื้อไวรัสโคโรนา 2019 โครงการอ่างเก็บน้ําห้วยน้ํารี- อันเนื่องมาจากพระราชดําริ จังหวัดอุตรดิตถ์ และ 5.) ด้านบริหารจัดการน้ํา นําเสนอเรื่อง การบริหารจัดการน้ําด้วย Big Data ชลประทานล้านนากับการพัฒนาลุ่มน้ําน้ําปิง การแก้ไขน้ําท่วมน้ําแล้งในลุ่มน้ําอิงจังหวัดพะเยา จัดการน้ํายุคใหม่ แค่ปลายนิ้ว งานชลประทานกับการสร้างความยั่งยืนของภาคประชาชน โครงการชลประทานเกษตรทฤษฎีใหม่ประยุกต์นอกจากนี้ยังมีการถ่ายทอดสดการเสวนา ในหัวข้อต่างๆที่น่าสนใจ อาทิ เรื่อง New Normal วิถีชีวิตใหม่ กรมชลประทานหลัง COVID19 โดย พระมหาสมปอง ตาลปุตฺโต มีของที่ระลึกแจกให้กับผู้ที่ลงทะเบียนเข้าร่วมงานวันละ 5,000 ชิ้น รวมไปถึงกิจกรรมร่วมสนุกกับการเล่นเกมเพื่อรับของรางวัลอีกมากมาย